גבריאל גורמן

גבריאל גורמן (באנגלית: Gabriel M. Gurman; נולד ב-3 בנובמבר 1939 ביאשי, רומניה) הוא רופא ישראלי מומחה להרדמה וטיפול נמרץ, ופרופסור אמריטוס של הפקולטה למדעי הבריאות באוניברסיטת בן-גוריון בנגב. בעבר היה יושב ראש חטיבת ההרדמה ומנהל היחידה לטיפול נמרץ כללי במרכז הרפואי האוניברסיטאי סורוקה, בבאר שבע, סגן דיקן הפקולטה למדעי הבריאות באוניברסיטת בן-גוריון, ויושב ראש הוועד הארצי של איגוד הרופאים המרדימים בישראל. בנוסף הוא סופר ופרסם ספרים רבים ברומנית ובעברית. תושב עומר משנת 1986.

נעוריו

בנם של ד"ר מאיר גורמן, רופא פנימי, ויטי גורמן, רוקחת. ילדותו עברה בערים שונות ברומניה בחברת הוריו ואחותו, מילה. ב-1950 עברה המשפחה לבוקרשט. בשנת 1955 סיים את בית הספר התיכון ונרשם ללימודי רפואה.

השכלה

1955-1961 - אוניברסיטה לרפואה ע"ש קרול דווילה, בוקרשט, רומניה.
ב-1977 ECFMG- מבחן אמריקאי לקבלת זכויות עבודה בארצות הברית ובקנדה.

פעילות בתחום הרפואה

עם תום לימודיו השתלב כרופא מתמחה, וכעבור מספר שנים כרופא מומחה בהרדמה וטיפול נמרץ במכון הלאומי לאונקולוגיה בבוקרשט.
ב-1972 עלה ארצה וקבע את מגוריו באזור חיפה. באותה שנה הצטרף כרופא מומחה בהרדמה וטיפול נמרץ כללי בבית החולים רמב"ם בחיפה. ב-1973 הכיר משרד הבריאות במומחיותו במקצועות ההרדמה ובכך נפתחת הדרך לקריירה ארוכת שנים בתחום זה בארץ. ב-1976 הקים את היחידה לטיפול נמרץ כללי בבית החולים רוטשילד בחיפה וכיהן כמנהלה עד 1986.
ב-1986 הוצע לו להקים את חטיבת ההרדמה וטיפול נמרץ בבית חולים סורוקה בבאר שבע, והוא כיהן כמנהלה בין השנים 1991-2001. לאחר סיום הכהונה השלישית כיושב ראש החטיבה, חזר לנהל את היחידה לטיפול נמרץ כללי באותו בית חולים עד שנת 2005, מועד יציאתו לגמלאות.
ב-2006 הקים את בית הספר הבינלאומי למדריכי הרדמה (ISIA-International School of Instructors in Anesthesiology), אותו ניהל עד 2012.
בין השנים 2006-2016 ניהל את מערך ההרדמה וטיפול נמרץ כללי וחדרי ניתוח בבית החולים "מעייני הישועה" בבני ברק.
ד"ר גורמן נשוי לארטה, אב לשניים, דניאל (1971-1998) ואיתמר (נולד ב-1980) וסב לשתי נכדות.

פעילות אקדמית

ד"ר גורמן משלב כישורים קליניים והוראתיים. בשנת 1986 הצטרף לצוות בית הספר לרפואה באוניברסיטת בן-גוריון, באר שבע כמרצה בכיר. בשנת 2000 מונה כפרופסור מן המניין. במהלך חמש השנים הבאות (2000-2005) היה סגן דיקן בפקולטה למדעי הבריאות. הוא מתמקד בחקר ניתור ובקרה בטיפול נמרץ, מדידת עומק ההרדמה הכללית, טכנולוגיה של מכשור חדש בהרדמה וטיפול נמרץ. בנוסף עוסק בנושא הסטרס המקצועי של הרופא המרדים ובהשתלת איברים. בנוסף הוא חוקר את תולדות ההרדמה בישראל. כמו כן, גורמן עוסק בחינוך והוראה של סטודנטים לרפואה ורופאים מתמחים בדרכי מקצוע ההרדמה. ה"אני מאמין" שלו, שבא לידי ביטוי בגישתו ההוראתית כמו גם במאמריו מתייחס לרב-תחומיות של מקצוע ההרדמה הדורש מהרופא המרדים כישורים רבים ומגוונים, כגון חוש קליני, אמפתיה לחולה, רגישות פסיכולוגית כמו גם גמישות מחשבתית והסתגלות לפיתוחים טכנולוגיים.
ד"ר גורמן הוא מחברם של ספרי לימוד בנושא הרדמה וטיפול נמרץ כללי בעברית עבור סטודנטים ומתמחים, ספר על חינוך והוראה בתחום הרדמה בישראל, שיצא לאור בעברית ובאנגלית, ומדריך לסטודנטים ורופאים מתמחים בנושא ההרדמה. הספר "נשמה יתרה" מציג סיפורם של מייסדי מקצוע ההרדמה בישראל. בנוסף הוא פרסם 11 פרקים בספרים מדעים, שיצאו לאור בחו"ל ו-126 מאמרים בעיתונות מדעית. גורמן משמש עורך ראשי במערכת בעיתונים מדעיים בארץ ובחו"ל (בארצות הברית, הולנד, רומניה ואיטליה). משנת 2014 הוא עורך מדור קבוע בשבועון "חיי הרפואה" (Viata Medicala), היוצא לאור ברומניה. כמו כן, הוא מבקר מאמרים מדעיים (reviewer) בכתבי עת בארצות הברית, איטליה, רומניה וישראל.

פעילות קלינית ואקדמית בחו"ל

בשנות פעילותו היה ד"ר גורמן חלק מצוותי בתי חולים וסגלי הוראה אוניברסיטאיים במדינות שונות בעולם. ב-1974 עבד כרופא מומחה בבית החולים האוניברסיטאי בגרוניננגן, הולנד. פעמיים הצטרף כחוקר קליני לשנת השתלמות בבית החולים הכללי בטורונטו, קנדה (1980-1981 ו- 1984-1985). היה פרופסור אורח בפקולטה לרפואה ע"ש סט. מרי בלונדון, אנגליה (1993); במרכז הרפואי בית ישראל, ניו יורק, ארצות הברית (1997) ובאוניברסיטה טורונטו, קנדה (1998).

תוארי כבוד

פעילותו המשמעותית למען קהילות רופאי ההרדמה, במיוחד במדינות מזרח אירופה זיכתה את פרופסור גורמן בתואר דוקטור לשם כבוד במספר מדינות:
1995- אוניברסיטה לרפואה בוקרשט, רומניה
2012 - אוניברסיטה לרפואה טרגו-מורש, רומניה
2012- אוניברסיטה לרפואה טבליסי, גיאורגיה
2013- אוניברסיטת קישינאו, רפובליקה מולדובה
2014- אוניברסיטתה לרפואה ופרמקולוגיה יאשי, רומניה
2014- עיטור "קומנדור רומניה" על ידי נשיא רומניה על תרומתו לקידום הרפואה ברומניה "על ידי הקמת מסגרת השתלמות לרופאים רומנים במוסדות רפואיים בישראל והשתתפות פעילה מאוד בכנסים וסימפוזיונים בתחום ההרדמה וטיפול נמרץ, שאורגנו ברומניה, בהם פרופ' גורמן לקח חלק כמארגן וכמרצה".

פעילויות אחרות

ד"ר גורמן משמש יועץ למנהל בית החולים סורוקה, נשיא החברה האירופית לטכנולוגיה ומחשוב בהרדמה וטיפול נמרץ (ESCTAIC), עורך ראשי של עלון איגוד האירופאי להרדמה ולטיפול נמרץ (ESA), יועץ רפואי ראשי של החברה INSHINE HEALTH CARE בסין, ויושב ראש של כנסים וסימפוזיונים בארץ ובחו"ל. הוא סייע רבות לקידום תחום ההרדמה בקרב רופאים צעירים ממדינות מתפתחות ממזרח אירופה. בשנת 1993 הקים מיזם חינוכי, ראשון מסוגו, בנושא הרדמה וטיפול נמרץ מתוקצב על ידי הפדרציה העולמית להרדמה (WFSA). מיזם זה שנמשך עד 2005, הביא למרכז הרפואי סורוקה 160 רופאים מומחים צעירים מעשר מדינות להשתלמות בתקופות בין חודש לשנה. למעשה היה זה המגע הראשון שלהם עם הרפואה המערבית. תרומתו הייחודית בהנגשת מסגרות השתלמות עבור רופאים צעירים בתחום ההרדמה ממדינות מתפתחות באה לידי ביטוי במסמכי ההערכה בקבלת דוקטור לשם כבוד.
ב-2006 ד"ר גורמן מונה ליושב ראש המרכז הלאומי להשתלות. בתפקיד זה כיהן עד שנת 2009.